b'\n_START_ARTICLE_\nVorteberberis\n_START_SECTION_\nBeskrivelse\n_START_PARAGRAPH_\nUnge skud er ofte overh\xc3\xa6ngende eller ligefremt nedadb\xc3\xb8jede. Barken er gulligt gr\xc3\xb8n og sandpapir-agtigt ru af sm\xc3\xa5, m\xc3\xb8rkebrune vorter. Gamle grene f\xc3\xa5r gr\xc3\xa5brun, furet bark. Knopperne sidder spredt, og de er sm\xc3\xa5 og gr\xc3\xb8nlige. Bladene er elliptiske og l\xc3\xa6deragtige med torne langs den indrullede rand. Oversiden er blankt m\xc3\xb8rkegr\xc3\xb8n, mens undersiden er filtet og gr\xc3\xa5hvid. Blomsterne sidder enkelt- eller parvis i bladhj\xc3\xb8rnerne. De er gule og sk\xc3\xa5lformede. Frugterne er m\xc3\xb8rkebl\xc3\xa5 b\xc3\xa6r med hvid dug. Fr\xc3\xb8ene modner godt og spirer villigt._NEWLINE_Rodnettet er t\xc3\xa6t og kraftigt med mange finr\xc3\xb8dder. Veddet er klart gult._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 2 x 2 m (10 x 10 cm/\xc3\xa5r).\n_START_SECTION_\nHjemsted\n_START_PARAGRAPH_\nVorteberberis er vildtvoksende i krat og klippespr\xc3\xa6kker og i blandede l\xc3\xb8v- og n\xc3\xa5leskove i det vestlige Kina, hvor der er fugtigt-varme somre og kolde, t\xc3\xb8rre vintre. P\xc3\xa5 bjerget Wa Shan i provinsen Sichuan, findes der i h\xc3\xb8jder over 1.800 m nogle lyse blandingsskove med Abies faberi (en art af \xc3\xa6delgran) som det dominerende tr\xc3\xa6. Her vokser arten sammen med bl.a. almindelig kvalkved (subsp. calvescens), bjergskovranke, bl\xc3\xa5b\xc3\xa6lg, dv\xc3\xa6rgkvalkved, Enkianthus deflexus (en art af pagodebusk), etagekornel, Euonymous sanguineus (en art af benved), havehortensia, himalayabirk, kam\xc3\xa6leonbusk, kinesisk lind, kinesisk pryd\xc3\xa6ble, kinesisk styrax, klatrebromb\xc3\xa6r, klatrehortensia, komarovsyren, koreakornel (subsp. chinensis), lancetbladet berberis (var. lanceifolia), moupinepil, nikkende skovranke, omeirose, pernykristtorn, Primula incisa (en art af kodriver), Pterocarya macroptera var delavayi (en art og underart af vingevaln\xc3\xb8d), Quercus serrata (en art af eg), Rhododendron argyrophyllum, Rhododendron calophytum, Rhododendron discolor, Rhododendron nitidulum, Rhododendron pingianum (arter af rododendron), rubladet hortensia, sargentr\xc3\xb8n, sm\xc3\xa5bladet berberis, sort gedeblad, tyrkisk l\xc3\xb8n (subsp. sinicum), udsp\xc3\xa6rret dv\xc3\xa6rgmispel og Tsuga yunnanensis (en art af hemlock)\n_START_SECTION_\nGiftighed\n_START_PARAGRAPH_\nHele planten, bortset fra b\xc3\xa6rrene, er giftig.'